ועדת הפנים והגנת הסביבה, כנסת 24, פרוטוקול מספר 60, 2021-11-23 12:30

וליד טאהא: שלום רב, אני מתכבד לפתוח את הישיבה.

וליד טאהא: נתחיל היום דיון שלישי על הצעת חוק שמירת הניקיון (תיקון - גרירת רכבים נטושים), התשפ"א-2021, של חבר הכנסת איתן גינזבורג.

וליד טאהא: ניתן לחבר הכנסת איתן גינזבורג להציג את החוק.

וליד טאהא: איתן בדרך כלל מציע דברים טובים.

וליד טאהא: בבקשה, חבר הכנסת.

איתן גינזבורג: תודה רבה, אדוני היושב-ראש, על המילים החמות והפרגון.

איתן גינזבורג: זה לא מהחוקים החשובים והכבדים שמקבלים כותרות; זה מסוג החוקים שבאים לשנות איכות חיים של אנשים, בקטנה.

איתן גינזבורג: דברים שאף פעם אנשים לא שמים לב אליהם, אבל גם דברים כאלה צריכים להיות מתוקנים כשאנחנו מגלים עוולות, וזה מסוג החוקים שבאים לתקן עוולה.

איתן גינזבורג: יש בישראל אלפים רבים של רכבים נטושים שעומדים במרכזי ערים בזמן שיש מצוקת חניה, לתקופות מאוד ארוכות.

איתן גינזבורג: אתן דוגמה להיקף התופעה.

איתן גינזבורג: בשנת 2020 רק בתל-אביב 3,600 קריאות למוקד העירוני דווחו על רכבים נטושים, וניתנו למעלה מ-3,500 דוחות על דרישת הזזה.

איתן גינזבורג: 3,500 מקומות חניה נוספים בתל-אביב נתפסו על-יד רכבים נטושים.

איתן גינזבורג: חוק שמירת הניקיון משנת 1984 קובע, שרכב שאין לו רשיון, ושהושאר ברשות הרבים למעלה משישים ימים, נחשב רכב נטוש.

איתן גינזבורג: במקרה כזה העירייה יכולה להתריע בפני בעל הרכב, והוא צריך להוציא את הרכב תוך זמן סביר.

איתן גינזבורג: אם הוא לא מפונה, העירייה יכולה לגרור את הרכב למגרש אחסנה, לחייב את בעל הרכב בהוצאות האחסנה כמובן, ואם לא בא לקחת את הרכב, גורטים אותו.

איתן גינזבורג: מי זה אותם בעלי רכבים נטושים, לפי כל הבדיקות – מדובר בדרך כלל בגרוטאות של סוחרי חלקי חילוף, שמשתמשים במרחב הציבורי, ברחובות של כולנו, כמגרש חניה פרטי.

איתן גינזבורג: מאחסנים שם את הרכבים שלהם.

איתן גינזבורג: אז חוץ מזה שזה תופס מקומות חנעה, שהיום זה דבר שהוא נדרש, המכוניות הנטושות הללו גם יוצרים מפגעים סביבתיים מאוד משמעותיים במרחב הציבורי, הם גם מכערים את הרחובות.

איתן גינזבורג: לא חולף זמן רב ומתחילים לדלוף דלקים מהרכב, זה הופך לקן של צרעות, חרקים, עכברים, והיום - שתבין את האבסורד – כדי לזהות רכב נטוש בא פקח, מסמן על המדרכה את גלגלי הרכב, ואם אחרי חודשיים הגלגל לא זז מאותו סימון עם ספריי על המדרכה, אפשר להכריז עליו כרכב נטוש.

איתן גינזבורג: מה עושים אותם בעלי הרכבים – הם מזיזים את הרכב 10 ס"מ קדימה.

איתן גינזבורג: פתאום הגלגל זז.

איתן גינזבורג: זה אומר שהוא בשימוש.

איתן גינזבורג: הוא כבר לא בסימון, לכן מתחילים את הספירה של 60 יום מחדש.

איתן גינזבורג: כל פעם סופרים 60 יום מחדש.

איתן גינזבורג: זה כמו חתול ועכבר בין הפקח ובעל הרכב.

איתן גינזבורג: התיקון שלי אומר שלא מספיק להזיז אותו כמה סנטימטרים בודדים.

איתן גינזבורג: המטרה של החוק מאוד פשוטה – אל"ף, לעצור את המפגע הסביבתי הזה, ליצור עוד מקומות חניה במרחב הציבורי, לתת לרשויות המקומיות כלים אפקטיביים ואמיתיים להתמודד עם התופעה הזאת.

איתן גינזבורג: אז אל"ף הוא מקצר את הימים להגדרת רכב נטוש – במקום שישים ימים, ואני מציע שלושים ימים; והוא מחייב את בעל הרכב להזיז אותו לפחות 12 מטר או רחוב אחר מהמקום שבו הוא נמצא.

איתן גינזבורג: לא מספיק שאתה מזיז אותו חצי מטר קדימה או אחורה.

איתן גינזבורג: תזיז אותו למקום רחוק, שהוא צריך לנסוע בו, ואז להראות שזה לא גרוטאה וכו'.

איתן גינזבורג: במסגרת העבודה על החוק הזה שוחחתי עם הרבה גורמים ברשויות המקומיות.

וליד טאהא: בדרך כלל הרכבים האלה תקינים לנסיעה?

איתן גינזבורג: הרבה פעמים זה גרוטאה שהוא משתמש בחלקי חילוף כדי לסחור בהם.

איתן גינזבורג: דיברתי גם עם משרדי ממשלה, גם עם רשויות מקומיות.

איתן גינזבורג: כולם תומכים בחוק הזה.

איתן גינזבורג: הם חושבים שבאמת צריך לעשות בו שינוי, הגיע הזמן לשנותו משנת 1984.

איתן גינזבורג: התמיכה בו רחבה.

איתן גינזבורג: גם אם יש ניואנסים כאלה ואחרים – זה המקום לדון בהם פה בוועדה, אבל זה מסוג התיקונים שיעשו סדר במרחב הציבורי, ייתנו כלים לרשויות המקומיות לפעול, ויפנו מקומות חניה כל כך נדרשים היום במרכזי ערים.

איתן גינזבורג: אני שמח ומודה לך על זה שהעלית את הצעת החוק תוך זמן קצר ועל זה שנקיים את הדיון.

וליד טאהא: תודה רבה לך, חבר הכנסת איתן גינזבורג.

וליד טאהא: תכף תשב במקומי.

וליד טאהא: אני חושב שהשלטון המקומי נוגע להצעת החוק הזו יותר ממשרד התחבורה.

וליד טאהא: מירה סלומון היא כבר אורחת קבועה – ואיתן ימשיך עם השאר, אפילו שאני חוזר – ימשיך עד הסוף.

מירה סלומון: תודה רבה.

מירה סלומון: אנחנו השלטון המקומי מברכים על הצעת החוק.

מירה סלומון: אנחנו חושבים שהיא יכולה לייעל את הטיפול בסילוק מפגעים ומטרדים במרחב הציבורי.

מירה סלומון: יש לזכור שרכבים, כפי שאמר חבר הכנסת גינזבורג, שהם גרוטאות שמשמשות לחלקי חילוף הרבה פעמים – הן אמורות להיות גרוטאות, אמורות להיות מוסדרות ומסולקות, בדרכים שמשמרים את הערכים של הסביבה.

מירה סלומון: אם הם נשארים כפי שהם, ללא תזוזה, מעבר לזה שהן סותמות, פוקקות את מקומות החניה במרחב הציבורי, הן מהוות מפגע סביבתי.

מירה סלומון: אנחנו מברכים על הצעת החוק, תומכים בה כמובן.

מירה סלומון: תודה.

איתן גינזבורג: תודה.

איתן גינזבורג: משרדי הממשלה?

אילת פלדמן: אילת פלדמן, ייעוץ וחקיקה, משרד המשפטים.

אילת פלדמן: אנחנו מודעים לחשיבות בהצעת החוק כפי שתוארה.

אילת פלדמן: אכן הממשלה, החלטת ועדת שרים לחקיקה החליטה לתמוך בהצעת החוק בכפוף לתנאים מסוימים.

אילת פלדמן: אני רוצה להסביר את הרעיונות שלנו לגבי הצעת החוק הזו, שנועדו ליצור הסדר שהוא יותר מאוזן ומידתי בעינינו ביחס למה שהוצע מלכתחילה.

אילת פלדמן: כפי שאמרת, כבוד היושב-ראש, יש ניואנסים שאפשר וצריך לדבר עליהם.

אילת פלדמן: אני יכולה לפרט את זה עכשיו.

אילת פלדמן: ההיבט המשמעותי הראשון הוא הנושא של הגדרת רשות הרבים ככוללת חניה משותפת בבית משותף שאינה חניה צמודה לדירה כדין.

אילת פלדמן: אנחנו סבורים, שיש בכך קושי מול זכויות הקניין של בעלי דירות בבית משותף, שהרכוש המשותף הוא קניינם הפרטי, וכך גם ההצעה לא מתיישבת עם תכלית החקיקה שמטרתה להתמודד כאמור עם כלי רכב נטושים שמהווים מפגע כאשר חונים בשטח ציבורי, ואכן החלטת ועדת השרים לחקיקה קבעה במפורש שאחת ההתניות לתמוך בהצעת החוק היא למחוק את ההגדרה הזו.

איתן גינזבורג: הסעיף הזה עלה מדרישות של אזרחים שטוענים שבתוך המרחב המשותף הפרטי יש לא מעט מקרים כאלו.

איתן גינזבורג: השאלה אם יש לממשלה רעיון אחר לאופן התמודדות עם התופעה הזו שבה אדם, הגם שזה שאח קניין פרטי הוא עדיין משותף, הוא לא צמוד לדירתו.

איתן גינזבורג: הוא שייך לרשות הרבים.

איתן גינזבורג: האם יש לממשלה רעיון אחר לאופן שבו אפשר להתמודד עם התופעה הזאת, והיא קיימת?

אילת פלדמן: באופן אישי אני מאוד מזדהה, כי בחניה המשותפת של הבניין שלי יש בדיוק רכב כזה שעומד ותופס לכולם.

איתן גינזבורג: כי הקפדנו לומר שזה לא חניה מוצמדת.

אילת פלדמן: אבל משפטית, להגדיר חניה בבניין משותף כרשות הרבים- - -

איתן גינזבורג: אני מקבל.

איתן גינזבורג: לא הגדרתי את זה טוב לדידכם, האם יש לכם פתרון אחר?

אילת פלדמן: יש מסגרות משפטיות אחרות להסדיר את העניין - הסכמות בין בעלי הדירות או במסגרת תקנון הבית המשותף.

אילת פלדמן: במקרים מתאימים אפשר לפנות למפקח על רישום מקרקעין.

איתן גינזבורג: זה כבר הליכים משפטיים.

אילת פלדמן: נכון.

אילת פלדמן: אפשר להמשיך לעשות חשיבה בנקודה הזו בשיתוף הרפרנטים אצלנו שאחראיים על נושא הבתים המשותפים.

איתן גינזבורג: האם יש אפשרות למשל, לרשום בתקנון המומלץ, המצוי, האם אפשר להכניס לתקנון המצוי מין אמירה ביחס לחניה משותפת ברשות הרבים?

איתן גינזבורג: האם אפשר דרך שם לתקן את זה?

אילת פלדמן: אבדוק את זה.

אילת פלדמן: זה מסוג הדברים שאף אחד לא עוסק בהם כי זה לא במסלול הקריטי של החיים אבל זה מציק.

אילת פלדמן: צריך לראות, אולי התקנון המצוי ייתן את המזור, ורוב ועדי הבתים נצמדים לתקנון הזה.

אילת פלדמן: אבדוק את זה, אבל הנקודה המרכזית היא צורך בתיאום עם בעלי הרכוש המשותף ומיצוי הליכים של בעלי הדירות מול בעל הרכב שחונה בחניה המשותפת, לפני שפונים לתהליך גרירה, אבל אבדוק את הנקודה הזו מול הגורמים אצלנו.

איתן גינזבורג: אולי אפשר לקבוע שבתקנון המצוי – לא יודע, תקופת שהות של רכב בחניה שאינה מוצמדת לדירה לא תעלה על או משהו כזה, בתקנון המצוי.

איתן גינזבורג: לא בחקיקה הקיימת.

איתן גינזבורג: התקנון המצוי הוא חלק מחוק או תחת רשם מקרקעין?

מירה סלומון: תוספת.

איתן גינזבורג: אפשר לעשות שינוי או שינוי עקיף לתוספת?

איתן גינזבורג: צריך לחשוב על זה.

איתן גינזבורג: אשמח לתשובה.

איתן גינזבורג: לקראת הקריאה השנייה והשלישית.

מירה סלומון: אבל אם אפשר במסגרת החשיבה הזו, יש כל מיני מצבים שהחנו בחניון המשותף אנשים שהם לא בעלי נכסים בבית המשותף, הם פולשים ואי-אפשר תמיד לאתר אותם בכלים של תושבים.

מירה סלומון: גם במסגרת החשיבה הזו צריך לחשוב, מה עושים במצבים האלה.

מירה סלומון: במשרד המשפטים אתם מדברים על סכסוכי שכנים שלכל אחד יש זכות ברכוש המשותף, אבל יש מקרים שאין לאף אחד מהרכבים הנטושים זכות ברכוש המשותף בכלל.

מירה סלומון: הם פולשים לרכוש המשותף.

מירה סלומון: מה עושים איתם במסגרת מה שמבוקש לקדם כאן?

אילת פלדמן: אני מניחה שיש לבעלי הרכוש המשותף הכלים המשפטיים לטפל בכך.

מירה סלומון: על סמך מה את מניחה את זה?

אילת פלדמן: בסוף זה קניינם הפרטי, ואם הם לא מאשרים לאדם אחר להחנות באותה חניה.

מירה סלומון: יש קושי לפעול מול פולשים שנמצא שפלשו.

איתן גינזבורג: יש לך הצעה קונקרטית?

מירה סלומון: אדוני הניח הצעה קונקרטית.

מירה סלומון: במסגרת החשיבה שנפתחה צריך לדבר לא רק על מצב של תיקון לתקנון המצוי אלא גם משהו שמאפשר לפעול גם כנגד פולשים לרכוש המשותף כי זה מאוד נפוץ.

אילת פלדמן: כמובן זה חייב להיות מותנה בהחלטה או בפנייה אקטיבית של בעלי הדירות כי הרשויות המקומיות לא יכולות להיכנס לרכוש המשותף על דעת עצמן.

אילת פלדמן: אני חושבת שנעשה את הבחינה הזאת.

איתן גינזבורג: אני מבקש לקראת הקריאה השנייה והשלישית, כי אני מניח שנצביע על זה עוד היום - ולא תהיינה התנגדויות, וזה יעלה לקריאה ראשונה ואז יחזור לוועדה – אני מבקש שעד אז תקיימו על זה בדיקה, כי נתקדם עם החוק הזה מהר.

איתן גינזבורג: אני רוצה לגמור אותו ממש בקרוב.

איתן גינזבורג: גם ביחס לפולשים.

איתן גינזבורג: פולשים זה נראה לי אפילו יותר קל, כי אם הרכב לא שום על שם אף אחד, נניח מבין בעלי הנכסים בבניין, אבל אני לא יודע אם יש לבעלי הנכסים יכולת לבדוק האם רכב רשום או לא רשום על שם מישהו.

אילת פלדמן: בוטי – זה רובוט שעושה המון פעולות, ואחת מהן זה לשלוח מספר רכב ואתה מקבל את כל הפרטים.

אילת פלדמן: זה בווטסאפ.

אילת פלדמן: הוא גם מאפשר לשלוח הודעת ווטסאפ למספר שאינו באנשי הקשר.

אילת פלדמן: כמובן, את הסיפא של רשות הרבים של החניה המשותפת צריך למחוק לפני הקריאה הראשונה, להסיר מהצעת החוק.

אילת פלדמן: הנושא הבא הוא הסמכות לגרור רכב שהוא ללא רשיון רכב תקף או ללא פוליסת ביטוח חובה.

אילת פלדמן: לדעתנו, הדרישה הזאת צריכה להיות מצטברת, כלומר גם ללא רשיון רכב בתוקף וגם ללא פוליסת ביטוח רכב חובה.

אילת פלדמן: הצעה בנוסחה הנוכחי מאפשרת לגרור את הרכב בתוך עשרה ימים מההודעה או מהדבקת מדבקה כזאת על הרכב לקראת גרירה אבל בהחלט יכול להיות שלאדם לוקח זמן לטפל בבירוקרטיות.

אילת פלדמן: קורה שלא מחדשם את רשיון הרכב בזמן או את הביטוח בזמן, ולכן הפיכה של הדרישות למצטברות מהווה אינדיקציה חזקה יותר לכך שהרכב נטוש ובאמת נועד למכירת חלפים.

איתן גינזבורג: זה אמר שאם יש רשיון רכב ואין ביטוח, או הפוך – יש ביטוח ואין רשיון רכב, הוא לא נחשב נטוש.

אילת פלדמן: אחרי חודשיים ייחשב נטוש בכל מקרה, גם אם יש לו רשיון רכב בתוקף וגם אם יש לו ביטוח חובה בתוקף, לפי החוק הנוכחי.

אילת פלדמן: בכל מקרה יש הסיפור של החודשיים.

אילת פלדמן: הנושא של רשיון רכב או בלי פוליסת ביטוח מקצר את הטווח בצורה מאוד משמעותית ולכן אנו חושבים שצריך ליצור הסדר מאוזן יותר, ולקבוע את הדרישות כדרישות מצטברות.

אילת פלדמן: הנקודה השנייה, שהיא לא בהסכמות מפורשות של ועדת השרים לחקיקה – הזזה של רכב למרחק שהוא פחות מ-12 מטר – אנחנו בהחלט מבינים את הרציונל שעומד מאחוריו אבל יש פה שאלה קונספטואלית האם מדובר ברכב נטוש מבחינה מהותית.

אילת פלדמן: בסופו של דבר אדם גר במקום מסוים.

אילת פלדמן: הוא יכול לנסוע לעבודה ולחזור והוא יחנה בתוך אותו טווח של 12 מטר.

איתן גינזבורג: ברגע שהוא נוסע וחוזר - איך הפרקטיקה מתקיימת?

איתן גינזבורג: צריך לסמן אותו.

איתן גינזבורג: את אומרת שאם הוא נוסע וחוזר באותו יום וחונה צמוד.

לירון אדלר: יהיה קשה לדעת אם הזיזו אותו 10 ס"מ או 12 מטר.

אילת פלדמן: נכון.

אילת פלדמן: גם מעשי לא ברור.

איתן גינזבורג: תכף נשמע את נציגי השלטון המקומי, את מנהלי אגף הפיקוח, מה דעתם.

אילת פלדמן: הנושא האחרון הוא – לפי ההסדר היום, יש חודשיים עד שהרכב נחשב נטוש, ואחר כך אפשר לגרור אותו, ואחרי חודשיים נוספים הרשות המקומית יכולה למכור את הרכב ולמיטב דעתי גם לגרוט אותו.

אילת פלדמן: בעצם יש פה בסוף התהליך פגיעה בזכות הקניינית על המטלטלין על כלי הרכב.

אילת פלדמן: קיצור התקופה הראשונה של החודשיים לחודש מגבירה את הפגיעה הזו במטלטלין, אבל מצד שני, התכלית של פינוי המרחב הציבורי בהחלט מובנת וחשובה וראויה, אבל כדי ליצור הסדר מידתי יותר, כדי למנוע את הפגיעה בזכות הקניין אנו מציעים להעביר את החודש שהורדנו מהתקופה הראשונה לתקופה שנייה כך שבסך הכול עדיין יהיו ארבעה חודשים עד הפגיעה.

אילת פלדמן: שיהיה אותו זמן עד המכירה הסופית.

איתן גינזבורג: 60 יום יישאר.

אילת פלדמן: 60 יום יקוצר ל-30, אבל ה-60 יום השני, בסעיף 8ב(א) – נגרר רכב לפי האמור בסעיף 8א ובעליו לא בא לקבלו תוך חודשיים מהיום שבו נסמרה לו הודעה כאמור - נעשה תוך שלושה חודשים.

איתן גינזבורג: אפשר תוך חודש.

אילת פלדמן: אנחנו חושבים שרצוי לשמור על תקופת הזמן הקיימת היום.

איתן גינזבורג: תקופת הזמן הכוללת הקיימת כיום הא ארוכה מדי.

איתן גינזבורג: רשויות מקומיות – עזבי את הקונספציות.

איתן גינזבורג: בוא נדבר על הפרקטיקה שלכם.

איתן גינזבורג: היא ארוכה מדי.

איתן גינזבורג: הרשויות המקומיות לא מצליחות להתמודד עם זה.

איתן גינזבורג: זה מגיע למצב שבו יש חוסר טיפול בנושא כי זה חסר טעם, עד ש-, וזה הופך לאות מתה, והמפגע הזה ממשיך להתקיים.

איתן גינזבורג: לכן השארת התקופה הכוללת בעינה - לא עושה דבר.

איתן גינזבורג: אנחנו רוצים לשנות את המצב, לא להשאיר אותו כמו שהוא ולשנות את המספרים.

אילת פלדמן: לפי מה שנכתב בדברי ההסבר להצעת החוק, לוקח לאתר רכב נטוש כארבעה חודשים בממוצע, ואחרי העיקול מתחיל ההליך, חודשיים פלוס חודשיים, ונכתוב שהליך הגרירה עלול להימשך חצי שנה ויותר.

אילת פלדמן: החוק עצמו מאפשר שהליך הגרירה יהיה תוך תקופה קצרה הרבה יותר.

איתן גינזבורג: גם האיתור קשה.

אילת פלדמן: אבל האיתור הוא התקופה שמתמשכת עד השלב שבו מתחיל לדפוק השעון לפי החוק.

אילת פלדמן: עכשיו אנחנו מתקנים את החוק ואנו מסתכלים על התקופה הזו.

אילת פלדמן: יכול להיות שהפתרון הא במישור המעשה ולא במישור הפתרון החקיקתי כי החקיקה מאפשרת, ברגע שאותר הרכב, תוך חודשיים לגרור אותו, וחודשיים נוספים למכור אותו.

אילת פלדמן: בתקופה של החודשיים הנוספים הרכב נמצא בחניון שהרשות המקומית גוררת את הרכב אליו, הוצאות האחסון בחניון הן על בעל הרכב ולא על בעל הרשות המקומית.

אילת פלדמן: לכן אם נפחית חודש מהתקופה הראשונה, ברגע שאותר הרכב, אנו מאפשרים לגרור אותו תוך חודש כפי שמוצע כאן אבל נאריך את התקופה שהוא בחניון כי אנו רוצים את ההסדר המידתי יותר.

אילת פלדמן: אנו מכירים מצבים שאדם טס לחו"ל לתקופות ארוכות.

אילת פלדמן: ארבעה חודשים סך הכול זה הסדר שהמחוקק קבע כבר.

איתן גינזבורג: אדם שטס לחו"ל למשל יותר מארבעה חודשים והשאיר את הרכב שלו ברחוב, צריך למצוא לזה הסדר אחר.

איתן גינזבורג: זה לא רחוב שלו.

איתן גינזבורג: הוא גם שלו.

לירון אדלר: השאלה אם ההצעה היא לפתור את הדבר בהיבט של המישור הציבורי, אבל כן להשאיר את הזמן עד שמוכרים לגמרי את הרכב.

לירון אדלר: ברגע שהוצאת אותו מהמרחב הציבורי, להעביר אותו לחניון- - -

איתן גינזבורג: האדם הממוצע שנוסע לארבעה חודשים – לא משאיר את הרכב שלו ברחוב.

אילת פלדמן: אנחנו מדברים פה על חודש.

איתן גינזבורג: שיישאר במגרש העירייה - שם את רוצה להאריך את התקופה.

איתן גינזבורג: בבקשה.

מירה סלומון: רכב לא יכול להישאר ארבעה חודשים בלי שמזיזים אותו.

מירה סלומון: המצבר הולך.

מירה סלומון: כשאדם יוצא לחו"ל לתקופה ממושכת של ארבעה חודשים, זה ידע שיש לאנשים שיוצאים לתקופות ממושכות – הוא מסדר שהרכב ימשיך לפעול ולא יהפוך לגרוטאה.

מירה סלומון: ארבעה חודשים זה משך זמן מאוד ממושך.

מירה סלומון: אין לאף אחד זכות קנויה במרחב הציבורי לחניה, בטח לא לחניה של רכב שיעמוד ארבעה חודשים ויסתום את היכולת של התעבורה בתוך האזור.

מירה סלומון: אני מזכירה שאנחנו הולכים לעולם תכנוני של שילוב, של שימושים, שהרחוב הוא לא רק של מגורים אלא מגורים, תעסוקה, שימושים נוספים.

מירה סלומון: המרחב הציבורי צריך להיות פנוי לכל השימושים בכל השעות שבהם יש שימושים.

איתן גינזבורג: הממשלה הביאה לאחרונה הצעת חוק במסגרת ההסדרים שמדברת על כך שאותם כלי רכב צריך לגרום לחניות נושמות, אז אנחנו מנסים לעזור לממשלה בהקשר הזה שתהיה חניה נושמת ולא אדם שמשתלט על המרחב הציבורי.

אילת פלדמן: הוא לא משתלט על המרחב הציבורי לארבעה חודשים.

אילת פלדמן: אנחנו מדברים פה על אפשרות לגרור את הרכב אחרי חודש.

אילת פלדמן: השאלה היא מה קורה אחר כך.

אילת פלדמן: מבחינת המבחן הציבורי, התכלית של הצעת החוק כאן מתגשמת.

אילת פלדמן: אנחנו משאירים את זה חודש.

אילת פלדמן: מציעים לשמור על התקופה הכוללת.

איתן גינזבורג: גם אחר כך למצוא את בעל הרכב, שישלם את הוצאות הגרירה והאחסנה, כי לעירייה אין חניוני רכבים נטושים – או היא שמה את זה במגרש פנוי שלה, או היא שוכרת מקום.

איתן גינזבורג: הסיכוי שתגבה את הכסף הזה הוא קלוש.

איתן גינזבורג: זה כבר בעולמות של הוצאות לפועל וגרירת חובות כאלה.

איתן גינזבורג: לכן אני לא בטוח שאנחנו עוזרים.

אילת פלדמן: לגבי מה שאמרה מירה, בהקשר של רכב שחוסם את התעבורה, אם הוא חונה במקום אסור, כמובן זו עבירה, הוא חוסם את הדרך – אפשר להזמין משטרה.

אילת פלדמן: זה לא המקרה שאנחנו מדברים עליו.

מירה סלומון: לא רמזתי על חניה שאינה כדין.

מירה סלומון: רמזתי על מצב שבו המרחב הציבורי אמור לשמש את הציבור ולא חניה צמודה של בעל נכס פרטי.

מירה סלומון: זה מה שאמרתי.

איתן גינזבורג: נשמע את קטי מורלי ממשרד התחבורה.

קטי מורלי: צהריים טובים.

קטי מורלי: אני מנהלת תחום תיאום, נהלים ורישום, ואחראית על כל תחום הרכב – רישום רכב, רשיון רכב, כל מה שקשור לרכב במשרד התחבורה.

קטי מורלי: פתחת שכל סוחרי הרכב, ואני אמונה גם על סוחרי הרכב, יבואנים, חברות ליסינג, כל מה שקשור בפח, קשור איתי.

קטי מורלי: אמרת שכל סוחרי הרכב עושים מסחר במכוניות, בשטחים ציבוריים, ומחנים את המכוניות.

קטי מורלי: אני מסתייגת, זה לא נכון.

איתן גינזבורג: לא אמרתי שכל סוחרי הרכב.

איתן גינזבורג: הדברים שאמרתי הם כתובים, אז אומר מה אמרתי: שלרוב – לא כל - מדובר בגרוטאות של סוחרי רכב.

איתן גינזבורג: זה לא כל אלא של סוחרי רכב.

איתן גינזבורג: וגם אמרתי סוחרי חלקי חילוף שמשתמשים המרחב הציבורי כמגרש לרכבים פרטיים.

איתן גינזבורג: אני לא אדם שמדבר בהכללות.

קטי מורלי: מתנצלת, לוקחת את דבריי בחזרה.

קטי מורלי: לגבי סוחרים, אני מסתייגת, זה גם לא מרביתם כי סוחרי המדרכות רובם כבר נעלמו, והם לא קיימים מאז שאנחנו הסדרנו רפורמה בתחום, ולא אכנס לזה.

קטי מורלי: אני רוצה להיכנס להגדרה, מה זה גרוטאה.

קטי מורלי: לפי תקנות התעבורה, אדם שלא עושה שימוש ברכב, או שהרכב שלו יצא מכלל שימוש, ולא רוצה להשתמש בו, חייב להודיע לרשות הרישוי על ביטול רכב לפירוק ואז הוא מוכר את החלקים למוסך שמפרק ולוקח מהרכב את החלקים שהוא נדרש להם.

קטי מורלי: הוא חייב להודיע לנו – אחרת הוא יידרש לשלם את אגרות הרישוי עבור הזמן שלא הפקיד את הרשיון או שלא ביטל את הרכב.

קטי מורלי: שנית, מגיעות אליי המון פניות מטעם רשויות מקומיות על זה שבטעות גרטו רכבים והם נתבעו.

איתן גינזבורג: כמה הרבה פניות, גברתי?

איתן גינזבורג: כמה בשנה האחרונה היו פניות?

קטי מורלי: מטעם עיריית תל-אביב לפחות, ויש לי כל הרשויות בארץ- - -

איתן גינזבורג: אני לא רוצה לעשות שיימינג לעירייה כזו או אחרת.

איתן גינזבורג: כמה פניות היו של רשויות מקומיות על גריטות בטעות?

קטי מורלי: לפחות 30 פניות.

קטי מורלי: של טעות.

קטי מורלי: בשנה.

קטי מורלי: קח כל פנייה כזו, אתה יכול לתרגם אותה לתביעה בבית משפט.

איתן גינזבורג: כמה כלי רכב יש בישראל?

קטי מורלי: מעל 3 מיליון.

איתן גינזבורג: אז 30 מתוך 3 מיליון לא הייתי קורא לזה המון.

קטי מורלי: אבל לא כולן גרוטאות.

קטי מורלי: מה ההגדרה שלך לגרוטאה?

קטי מורלי: אתה לוקח מהסך הכול של מכוניות חדשות.

קטי מורלי: מה זה גרוטאה?

קטי מורלי: יש רכבי אספנות שהם מגיל 30 שנה ומעלה שהם חיים ובועטים.

קטי מורלי: עובדים עליהם בשיפוץ לפעמים 10 ו-15 שנה.

קטי מורלי: משפצים אותם.

קטי מורלי: עובדים עליהם.

קטי מורלי: אנשים משקיעים הון תועפות.

קטי מורלי: זה חלק מההיסטוריה של מדינת ישראל ובכלל.

איתן גינזבורג: איך זה קשור לחוק?

קטי מורלי: יש אדם שליד חצר ביתו, ליד הבניין שלו הוא אספן של כלי רכב, ועכשיו הוא עובד על כלי רכב שהוא מעל גיל 30, שנכנס להגדרת רכב אספנות, והוא עובד עליו - הוא מחדש אותו, משייף אותו, צובע אותו, קונה חלפים.

קטי מורלי: הרכב הזה מבחינתו הוא חי ויחיה.

קטי מורלי: איך הרשות המקומית יכולה אחרי חודש – היום זה אחרי חודשיים ועושים טעויות – איך מחר אחרי חודש יתמודדו כל אספני הרכב האלה?

קטי מורלי: אני מדברת על הקבוצה הזו אבל יש גם אנשים שפתאום לא מרגישים טוב, חולים, או עברו אירוע ולא יכולים להזיז את הרכב.

קטי מורלי: עכשיו אתה מקצר להם את התקופה.

קטי מורלי: או חבר'ה שנוסעים לדרום אמריקה, שנוסעים לשלושה וארבעה חודשים.

קטי מורלי: לא שאני אומרת שיהפכו את המרחב הציבורי לחניה גדול אחת, אבל אני חושבת שלקצץ את זה לחודש, לדעתי זה יפגע בכל בעלי הרכבים וגם ברשויות עצמן.

איתן גינזבורג: מה הצעתך?

קטי מורלי: קודם כל להעלות את הקנסות, לתת יותר דרקוניים, לרכבים שמסמנים אותם ומקבלים הודעה או שתיים – לבוא ולבטל את הרכב קודם כל במשרד התחבורה.

קטי מורלי: אתם צריכים שיהיה לכם ממשק מולנו לכל הרשויות המקומיות לגבי סטטוס של כלי רכב.

איתן גינזבורג: אני חושב שהרשויות המקומיות בישראל ישמחו מאוד לגישה מהירה וחופשית למאגר כלי הרכב, ולא יצטרכו לשלם עבור כל שאילתא של שורה למי שייך הרכב הזה.

איתן גינזבורג: הרשויות המקומיות מוציאות המון כסף כדי לקבל את הסטטוס של הרכבים האלה.

איתן גינזבורג: הם ישמחו לקבל גישה למערכת הרכבים שלכם.

קטי מורלי: קטונתי.

קטי מורלי: אפשר להגיש הצעת חוק שהמידע יעבור בלי לשלם כסף בין הרשויות.

קטי מורלי: מידע לצרכים מסוימים.

קטי מורלי: אפשר להגדיר מה הצרכים שבעטיים לא יגבו כסף.

איתן גינזבורג: את חושבת שכדאי להשאיר את התקופה בעינה.

קטי מורלי: אני חושבת שזה הרע במיעוטו , התקופה של 60 יום.

איתן גינזבורג: מאה אחוז.

אילת פלדמן: אחד הפתרונות לדברים שאומר משרד התחבורה הוא ההצעה שלנו להפוך את זה – אם היום חודשיים פלוס חודשיים –להפוך את זה לחודש פלוס שלושה חודשים.

אילת פלדמן: סך הכול זה פותר את העניין.

איתן גינזבורג: בבקשה.

משה כחלון: שלום, אני משה כחלון, ושמעתי את הפתיח שלך לגבי המטרדים.

משה כחלון: אחד המטרדים הכי מסוכנים וחמורים זה מלכודת מוות לילדים שמוצאים פרצה להיכנס למכוניות כאלה ונלכדים שם – לא יכולים לצאת.

משה כחלון: הפועל היוצא של זה - אם זה ריבוי של מכוניות שחונות במרחב הציבורי - חובה לעשות גם טסט וגם ביטוח.

משה כחלון: זו תהיה הוצאה כספית גדולה למי שמשתמש בחניה כמקום חניה בלבד.

איתן גינזבורג: זו ההצעה של משרד המשפטים.

איתן גינזבורג: תודה רבה.

איתן גינזבורג: בבקשה.

רונה וולק: שלום, אני רונה מהלשכה המשפטית של משרד המשפטים.

רונה וולק: העמדה שלנו היא תמיכה בהצעת החוק בכפוף למחיקת הסיפא בנוגע לרשות הרבים.

איתן גינזבורג: תודה.

איתן גינזבורג: בבקשה.

מירה סלומון: אני מזכירה, בהמשך למה שנאמר על-ידי נציגת משרד התחבורה – אנחנו לא מדברים על 30 ימים לאחר שנשלח מידע לבעל הרכב.

מירה סלומון: אנחנו לא מדברים רק על מצבים של רכבי אספנות, שמן הסתם לא עושים את זה במרחב הציבורי ועל המגרשים המשותפים, החניות המשותפות – אמרנו שתהיה התייחסות אולי אחרת, אז נראה מה ההתייחסות האחרת ואז נראה אם צריך להתייחס למניין ימים אחר.

מירה סלומון: אנחנו מדברים כרגע על 30 ימים במרחב הציבורי – לפי הבנתי, ודאי לא עובדים רכבי אספנות ומפרקים את הרכבים שלהם לתיקונים ולחלפים, ואם כן, לא בהכרח ראוי שיהיה, וזה אחרי שכבר נשלחה הודעה לבעלי הרכב.

מירה סלומון: אני מצטערת שנציגת משרד התחבורה לא התייחסה לזה, אבל זה העניין, שאתה פונה לבעל הרכב, אתה אומר: תזיז את הרכב כי אני רוצה להכריז עליו כרכב נטוש, רוצה לראות בו גרוטאה, והוא מתעלם – אולי לא אכפת לו והחשיפה לתביעה כנגד רשות מקומית שטעתה או שנזכר בעל הרכב לאחר שחלפו מניין הימים לפנות אליה ולומר: זה בעצם אני – אנחנו לא בתיאוריות של אילו.

מירה סלומון: אנחנו בעולם המעשה שבו יש מנייני ימים לטפל בזה, במרחב הציבורי, וזהו.

איתן גינזבורג: תודה.

איתן גינזבורג: יאיר אמר, מנהל אגף הפיקוח העירוני בעיריית תל-אביב.

איתן גינזבורג: בבקשה.

יאיר אמר: שלום לכולם.

יאיר אמר: בהתייחס למה שנאמר על-ידי משרד התחבורה, בשנתיים-שלוש האחרונות, מאז שהתחלנו לדווח במערכת על גריטה, סך הכול היו לנו בין שתיים לשלוש טעויות בגריטה, ואנחנו מדי שנה פועלים בסדר גודל של אלפי פניות – 4,000, 5,000 פניות שאנחנו מטפלים בהן בהקשר של רכב שהושאר ברשות הרבים לזמן ממושך.

יאיר אמר: אני אפילו לא קורא לזה גרוטאה.

יאיר אמר: אנחנו נתקלים בהמון רכבים שנשארים במרחב הציבורי ללא שימוש, ללא תזוזה למשך זמן רב, וכמובן כל ההפרעות של זה על הסביבה ברורות.

יאיר אמר: התקופה מאוד ארוכה כיום לטעמנו, ונכון לצמצם אותה לחודש ימים.

יאיר אמר: גם לגבי המהויות, בלב העיר זה במרבית המקרים אנשים פרטיים – אני מסתכל על תל אביב יפו - שהרכב כבר לא בשימוש, ויתרו עליו ומשתמשים במרחב הציבורי כמחסן.

יאיר אמר: יש לנו בשכונות של העיר, לא בלב העיר, גם תופעות של סוחרי רכב וגם אנשים שעם הרבה כלי רכב שנשארים במרחב הציבורי ולא מזיזים אותם.

יאיר אמר: גם משחקים אותנו, של העברה ממקום למקום שזה גם חלק מההצעה.

יאיר אמר: אנחנו מתמודדים עם התושבים.

יאיר אמר: אנחנו חיים את זה ביום-יום.

יאיר אמר: התושבים לא שבעי רצון.

יאיר אמר: הם מרגישים שיש אזלת יד מצד העירייה.

יאיר אמר: את התושב זה פחות מעניין, איך העירייה מטפלת, למרות שאנחנו מנסים להסביר.

יאיר אמר: כשאנחנו מדברים עם התושבים, עדיין הם רוצים את התוצאה, עדיין המקום תפוס, עדיין מצטבר לכלוך מתחת לרכב.

יאיר אמר: זה חלק מהעניין, וזה לתקופה ארוכה מאוד.

יאיר אמר: לכן אנחנו תומכים בהצעה, חושבים שהיא נכונה ומידתית.

יאיר אמר: אנחנו עושים הכול כדי להגיע לבעל הרכב, מנסים לאתר אותו טלפונית, שולחים מכתבים בדואר רשום.

יאיר אמר: עושים את כל הפעולות הנדרשות, אבל ב-90% מהמקרים – מדובר בכלי רכב שהבעלים התייאשו מהם, שלא מעוניינים בהם.

יאיר אמר: הסנקציה לא קיימת – אין פה אכיפה או כתב אישום על השראת רכב ברשות הרבים.

יאיר אמר: ברוב המקרים השירות במקרה הטוב, הוא מקבל שירות שעירייה אחרי תקופה מסוימת גוררת את הרכב, יכול להיות גם חצי שנה וגם לא נדרש בהמשך לכלום.

יאיר אמר: זו מערכת מסורבלת של איתורים וכיוצא בזה.

איתן גינזבורג: מה דעתך לקבוע, שרכב ברשות הרבים ללא רשיון רכב תקף וללא פוליסת ביטוח, אפשר יהיה להורות על גרירתו?

איתן גינזבורג: החוק עכשיו מדבר על או רשיון רכב תקף או פוליסת ביטוח, והם מציעים, משרד המשפטים, שזה יהיה גם וגם.

איתן גינזבורג: מה דעתך?

איתן גינזבורג: וגם אם תוכל להתייחס לסוגיה של הזזת הרכב בלפחות 12 מטרים או לרחוב אחר.

אילת פלדמן: ואם אפשר להוסיף – כמה מכלי רכב אחרי שנגררו, כמה חזרו?

איתן גינזבורג: אז שלוש שאלות – גם ביחס לדרישות של רשיון ופוליסה, המצטבר, שתיים, ביחס להזזת הרכב 12 מטר או לרחוב אחר, מה דעתך, והדבר השלישי – כמה אנשים פנו אליכם אחרי שגררתם להם את הרכב?

יאיר אמר: לא שמעתי את עמדת משרד המשפטים.

אילת פלדמן: הצעת החוק מציעה לאפשר לגרור את הרכב עשרה ימים אחרי מתן הודעה, כאשר הוא מושאר ברשות הרבים ללא רשיון רכב בתוקף או בלי פוליסת ביטוח חובה בתוקף.

אילת פלדמן: אנחנו מציעים לעשות את הדרישות מצטברות כי זו אינדיקציה חזקה יותר לכך שמדובר ברכב נטוש שלבעלים אין עניין בו.

אילת פלדמן: לעומת זאת, אם יש רק אלמנט אחד שאינו בתוקף, יכול להיות שבעל הרכב עוד לא הספיק לסדר את הבירוקרטיות ואנחנו מדברים פה על פרק זמן מאוד קצר של עשרה ימים, ובהחלט ייתכן שזה טווח זמן שבעל הרכב מתעתד להחזיר את הפוליסה או את רשיון הרכב.

אילת פלדמן: רק כששני הדברים לא בתוקף זו אינדיקציה יותר חזקה לכך שהוא רכב שהוא לא מעוניין בו.

יאיר אמר: כיום בחקיקה הקיימת, הטסט לא משפיעה וגם פוליסה.

יאיר אמר: בכלל אין לנו יכולת לבדוק את נושא הפוליסה.

יאיר אמר: טסט – במאגרי המידע אנו ניגשים ובודקים.

יאיר אמר: לגבי פוליסת ביטוח – אין לנו אינדיקציה.

יאיר אמר: אולי יש רק לחברות הביטוח.

איתן גינזבורג: גילינו בוועדה גילוי מהסרטים – יש באפליקציית ווטסאפ בוטי ששם אפשר לגלות אם יש רשיון רכב, אם יש ביטוח לרכב.

איתן גינזבורג: למשרד המשפטים יש דרכים משלהם.

איתן גינזבורג: אחרי הישיבה נעביר הדרכה איך מגלים את זה בווטסאפ.

יאיר אמר: אני לא חושב שצריך להפוך את הנושא של הטסט או הביטוח לחלק מהחוק.

יאיר אמר: כל הרעיון הוא שבעלי רכבים יידעו שהם לא יכולים להפוך את המרחב הציבורי לשטח אחסנה, ואם ניתן את הפריבילגיה של טסט- - -

איתן גינזבורג: לא, הסעיף הזה אומר שאם אחרי שהודעתם לו תוך עשרה ימים, בדקתם ואין לו רשיון רכב, למשל, אפשר לגרור אותו תוך עשרה ימים.

איתן גינזבורג: זה סעיף חדש שאנחנו מנסים להכניס בחוק.

איתן גינזבורג: או רשיון רכב או טסט או פוליסת ביטוח.

איתן גינזבורג: רוצים להכניס אותו לחוק.

איתן גינזבורג: זה להקל עליכם.

איתן גינזבורג: משרד המשפטים אומר: תגיד גם וגם.

איתן גינזבורג: מה עמדתכם?

אילת פלדמן: לפי צו התעבורה, עבירות קנס, חניית רכב בדרך שזה במרחב הציבורי בלי רשיון רכב, זו עבירת קנס ורשויות מקומיות שקבעו כך בחוק העזר שלהן, יכולות לתת קנס.

יאיר אמר: אנחנו קבענו את זה כעבירת קנס.

יאיר אמר: אנחנו אוכפים את זה, אבל זה לא מהווה הרתעה מספקת, לא יודע מגוע.

יאיר אמר: אולי זה הוריד באחוזים בודדים, אבל לא פתר את התופעה.

יאיר אמר: חשבנו שרישום הדוחות על היעדר טסט יוביל לשינוי דרמטי אבל הבנו שלא.

יאיר אמר: עשרה ימים זה לא אינדיקציה מספקת.

יאיר אמר: אנחנו מגיעים בדרך כלל לפי קריאות של תושבים למוקד העירוני.

יאיר אמר: מדובר באלפי קריאות בשנה ואז אנחנו מתחילים את הטיפול.

יאיר אמר: אני לא בטוח שעשרה ימים זה אינדיקציה מספקת.

יאיר אמר: בדרך כלל אנשים לא ממהרים להתקשר למוקד העירוני, הם מבינים שאנשים טסים לחו"ל, לאנשים יש סידורים כאלה ואחרים.

יאיר אמר: רק אחרי שהרכב נשאר חודשים ארוכים הם פונים אלינו ורק אז אנחנו מתחילים לטפל.

יאיר אמר: כלומר אנחנו גם לא ממהרים להגדיר באופן יזום רכב שיש לטפל בו.

יאיר אמר: לא תמיד רואים את זה לפי מצב הרכב.

יאיר אמר: אני סבור שעשרה ימים זה זמן קצר מדי, ואני סבור שלתת בדיקות נוספות כמו ביטוח או טסט, זה נושא שרק יסרבל את הפעילות.

איתן גינזבורג: מסכים.

יאיר אמר: לגבי דרישת רכבים, המספרים קטנים מאוד, כי התהליך שלנו ארוך מאוד היום, שדורשים את הרכבים בחזרה.

איתן גינזבורג: מתוך כמה אלפים, כמה פניות יש?

יאיר אמר: בודדים.

יאיר אמר: אולי 10, 20 שנה, לא יותר.

יאיר אמר: אולי אני מגזים אפילו.

יאיר אמר: יש פניות בודדות.

יאיר אמר: בדרך כלל האנשים האלה ויתרו על הרכב.

יאיר אמר: אנחנו לא נתקלים בזה.

יאיר אמר: אני פה להשמיע את הקול של הציבור בתל-אביב ואני מניח – בכל עיר אחרת.

יאיר אמר: יש פה זעקה לשינוי.

יאיר אמר: התהליך ארוך, מסורבל, וזה נטל על הציבור מכל מיני סיבות והיבטים.

יאיר אמר: אנו מברכים על הצעת החוק.

איתן גינזבורג: תודה רבה.

איתן גינזבורג: מה לגבי הזזת הרכב?

איתן גינזבורג: אנחנו קובעים בהצעת החוק שאחרי שסומן צריך להזיז אותו לפחות 12 מטר או לרחוב אחר.

איתן גינזבורג: האם אתה חושב שזו מגבלה קשה מדי?

אילת פלדמן: יאיר אמר שלא שמע את ההערות שלנו אז אחזור – האמירה שלנו שאדם נוסע לעבודה וחוזר בערב, ויחנה ליד הבית – לא כל הרשויות המקומיות הן תל-אביב שקשה למצוא חניה ליד הבית.

אילת פלדמן: גם בתל-אביב, אם אדם בר מזל והצליח למצוא חניה בטווח של 12 מטר, זה בעיה יישומית וקונספטואלית.

איתן גינזבורג: מה אתה אומר, יאיר?

איתן גינזבורג: לא שומעים נמשיך.

איתן גינזבורג: בבקשה.

מירה סלומון: רציתי להתייחס לא לסוגיה שדיברתם בה בעניין מרחק 12 מטרים – אני מבקשת לזה להעביר התייחסות לאחר שאבדוק את זה מול נציגי התפעול שלנו אלא אתייחס לעניין החזקה, ההצעה של משרד המשפטים, של רכב נטוש.

מירה סלומון: הרי זה מה שיש בהצעת החוק בנוסח שעולה.

מירה סלומון: אומרים: אם אין טסט בתוקף, רשיון בתוקף או אין ביטוח חובה בתוקף, חזקה עליו שהוא רכב נטוש ולכן אפשר לגרור אותו בפחות זמן.

מירה סלומון: זה המשמעות של מה שנאמר בנוסח.

מירה סלומון: הקביעה של החזקה כעומדת בשני התנאים זה אפשרות בהחלט.

מירה סלומון: אנחנו לא נעמוד על זה שזה יהיה או-או.

מירה סלומון: יכול להיות במצטבר.

איתן גינזבורג: הסיפור של פוליסת ביטוח – נורא קשה לדעת את זה, כי זה לא מידע שלטוני אלא כמעט פרטי של חברה מסחרית.

איתן גינזבורג: נורא קשה לדעת, בטח לרשות מקומית, האם יש לרכב פוליסת ביטוח או לא.

איתן גינזבורג: הייתי מוריד את זה מהחוק.

איתן גינזבורג: אולי זה בעייתי.

איתן גינזבורג: או לחילופין להשאיר את זה או-או, כי קשה לרשות מקומית, ואני לא מדבר על עיריית תל-אביב, להגיע למידע הזה, וזה מאיין את כל הסעיף.

אילת פלדמן: אם נשאר רק הנושא של רשיון רכב – יש עבירת קנס בהקשר הזה, ככל שיש חוק עזר.

אילת פלדמן: גם אז אני חושבת שעשרה ימים- - -

איתן גינזבורג: 14 יום?

אילת פלדמן: צריך לחשוב על זה.

לירון אדלר: הסעיף הוא שצריך להודיע תוך שבועיים מיום הגרירה, וביקשתם להכניס שהתקופה לפינוי תהיה תוך 21 יום מההודעה, וכשאין רשיון רכב, במקום 14 זה 10 ימים.

מירה סלומון: אנחנו מבינים את זה אחרת – כתוב:

מירה סלומון: לאחר חלוף עשרה ימים מיום הדבקת הודעה על הרכב, כלומר אנחנו הבנו, שזה מקל עלינו גם מהצורך לאתר את בעל הרכב כי אין טסט.

מירה סלומון: זה רכב שאין לו אפילו הרשיון שהוא אמור לעמוד בו פי חוק.

מירה סלומון: אנחנו מתקרבים למצב שבו אנו מדברים על חזקה שמדובר ברכב נטוש.

מירה סלומון: לכן זה מייתר כל מיני שלבים שצריך לעשות ביחס לרכב שכן הוצאו עליו כספים ויותר מקרב אותנו למצבים שיושב-ראש הוועדה הציג בראשית דבריו, של סוחרי רכב שמחזיקים רכב כמלאי של חלקי חילוף, ושתופסים את המרחב הציבורי כי אפילו טסט הם לא עשו עליו.

לירון אדלר: אבל הזמן של ה-30 יום, לפי הבנתי, חל גם על הסעיף הזה.

לירון אדלר: כן יהיה 30 יום ואז הודעה.

איתן גינזבורג: 10 ימים.

אילת פלדמן: בעיניי זה מאוד בעייתי.

אילת פלדמן: סיפור אישי – היתה לי תאונה לפני כמה חודשים, ונהג הרכב הפוגע היה בלי טסט למשך שלושה שבועות.

אילת פלדמן: זו עבירה פלילית לנהוג בלי טסט, אבל אנחנו רואים מצבים – אמנם זו דוגמה אנקדוטלית, אבל אנו רואים מצבים שאנשים נוסעים ללא רשיון רכב בתוקף.

אילת פלדמן: כאמור זו עבירה פלילית.

אילת פלדמן: יש האמצעים לטפל בזה.

אילת פלדמן: לגרור רכב במקרה כזה אחרי עשרה ימים בלי הזמן של החודש, יכול להיות שכמו שלירון מציעה, לעשות את ה-10 ימים נוסף על החודש, במקום 21 ימים שיש לגבי רכב נטוש אחר - אולי זה פתרון שיכול להתאים, לקצר את התקופה שאחרי ההודעה.

לירון אדלר: כרגע כפי שהחוק בנוי, יש ה-30 יום שהוא עומד, ואז צריך לשלוח לו הודעה שהיא צריכה להיות בין 14 יום ל-21 יום.

לירון אדלר: זה במצב הכללי.

לירון אדלר: לגבי רכב שאין לו רשיון רכב, זה לא מחודד מהנוסח.

לירון אדלר: אם ה-30 יום בכל מקרה חל ואז אפשר לעשות תוך עשרה ימים.

איתן גינזבורג: כי זה מיום ההפקה.

מירה סלומון: אנחנו חשבנו שזה מתגבר על הצורך לשלוח את הדואר הרשום, לנסות לאתר.

מירה סלומון: זה חשוב, כי הרבה פעמים זה אדם שמתחמק מלאסוף דואר רשום ולקבל את ההתרעות, זה גם מצב בעייתי, שאנחנו מנסים לפנות מטרד, מפגע מהמרחב הציבורי.

מירה סלומון: אנחנו חשבנו שאתם אמרתם שאם יש כאן

מירה סלומון: חזקה של רכב שאפילו אין לו רשיון רכב בתוקף, עשרה ימים אחרי ההדבקה - אפשר להתקדם בלי שיהיה צריך את ההמצאה והאיתור ואת כל מה שיש לעשות במסלול הרגיל.

לירון אדלר: סעיף 8א(ג) אומר:

לירון אדלר: הודעה כאמור בסעיף קטן (ב) – תודבק במקום הנראה לעין ותישלח בדואר רשום לבעל הרשום של הרכב אם ניתן לזהותו לפחות 14 ימים לפני הגרירה – הכוונה שאפשר יהיה רק להדביק על הרכב בלי לשלוח דואר רשום?

מירה סלומון: זה מה שאנחנו הבנו.

לירון אדלר: מה שכתוב ב-(ד): רשאית הרשות המוסמכת להורות על גרירתו מהמקום לאחר חלוף עשרה ימים מיום הדבקת הודעה על הרכב.

לירון אדלר: לא כתוב שלא צריך לשלוח דואר רשום.

אילת פלדמן: היחס בין (ד) לשאר הסעיפים לא ברור.

אילת פלדמן: מה ההסדר שאדוני חשב?

איתן גינזבורג: הרצון הוא לצמצם א התקופה.

איתן גינזבורג: גם במקרה הזה.

איתן גינזבורג: אם רואים שלרכב הזה אין רשיון רכב, ואפשר להוסיף ביטוח, זה כבר מקדם את החשד ביחס לרכב הזה בעניין נטישתו, אז אפשר לצמצם את זמן ההמתנה מהתקופה הקבועה לעשרה ימים.

איתן גינזבורג: במקום ה-14 יום או 21 ימים.

איתן גינזבורג: לא במקום 31 יום.

אילת פלדמן: אז זה חודש ללא רשיון רכב פלוס 10 ימים.

אילת פלדמן: אבדוק את זה מול משרד התחבורה.

איתן גינזבורג: אם הוא לא זז.

איתן גינזבורג: ההדבקה היא רק אחרי תקופה.

איתן גינזבורג: אי-אפשר להדביק מהיום הראשון.

איתן גינזבורג: אחרי שלא זז, שמים מדבקה , ואז מתחילים לספור את התקופה השנייה, ואז אומרים: אם אין לך רשיון – מתקצר לעשרה ימים.

איתן גינזבורג: נעביר את זה ככה בקריאה ראשונה, נחדד בנוסח אם צריך.

איתן גינזבורג: יש לנו שיעורי בית לקריאה השנייה והשלישית.

איתן גינזבורג: רשות הרבים – נוריד את זה.

איתן גינזבורג: נכתוב בדברי ההסבר שאנחנו מוצאים פתרון.

אילת פלדמן: נשתדל.

איתן גינזבורג: תשתדלו.

איתן גינזבורג: ביחס לרשיון רכב וביטוח חובה, ההצטברות – כרגע הייתי משאיר את זה, לא עושה את זה מצטבר.

איתן גינזבורג: נראה לי גזירה שהרשויות לא יוכלו לעמוד בה.

לירון אדלר: אז אנחנו לא יכולים להשתמש בעשרה ימים, כי חייבים שגם לא יהיה רשיון רכב וגם לא יהיה ביטוח.

אילת פלדמן: אני העברתי את הסעיף כעשרה ימים נקודה, בלי ה-30 ימים שלפני כן.

אילת פלדמן: אני יודעת לקרוא חוק, וזה מה שאני מבינה.

לירון אדלר: צריך להבהיר בנוסח את היחס בין ב ל-ג, כי ב-ב כתוב:

לירון אדלר: לא תשתמש הרשות המוסמכת בסמכותה כאמור בסעיף קטן (א) אלא לאחר שדרשה מבעל הרכב לפנותו תוך תקופה- - -

איתן גינזבורג: אולי ב-ד צריך לכתוב: על אף הכתוב בסעיף קטן (ג).

לירון אדלר: כן.

לירון אדלר: גם ב ו-ג בצורה שזה מנוסח, ה-14 ימים שלפני הגרירה נכנסים בתוך ה-21 ימים שזו כן היתה הכוונה.

לירון אדלר: כפי שהחוק מנוסח, הכוונה היא שאפשר יהיה לשלוח הודעה שהוא צריך לפנות תוך 21 יום, וה-14 ימים של (ג) נכנסים ב-21 יום, כלומר שזה צריך להיות 14 ימים עד הגרירה עצמה.

אילת פלדמן: אי-אפשר לגרור לפני פחות משבועיים.

איתן גינזבורג: נכון, אלא אם כן (ד).

איתן גינזבורג: לגבי 12 מטר – הייתי משאיר את זה כרגע.

איתן גינזבורג: לא מוצא פתרון אחר.

איתן גינזבורג: בתקופה הראשונה יצטרך להרחיק את זה כדי לאפשר לרשות המקומית – הרי בסוף הרשות המקומית צריכה לבחון אחרי התקופה האם הרכב זז.

איתן גינזבורג: אם הוא זז – הרשות המקומית לא רודפת אחרי הרכבים האלה.

איתן גינזבורג: זה בדרך כלל מגיע מקריאה, שתושבים פונים.

איתן גינזבורג: זה לא סתם שהפקח מסתובב ומחפש.

איתן גינזבורג: וגם אם כן.

איתן גינזבורג: מרגע שהרכב זז, רשות לא תחפש אותו, ואם כן, אם הוא רוצה לראות מה עם הרכב הסורר, ותראה שעבר זמן – יש לו מספיק ימים לטפל בזה.

איתן גינזבורג: התזוזה היא ראשונית.

איתן גינזבורג: ברגע שהוא זז, בין אם מטר או 12 מטר - מתחילים לספור שוב.

איתן גינזבורג: נאמר שהוא לא זז 12 ימים, 5 מטרים.

איתן גינזבורג: הוא נסע וחזר.

איתן גינזבורג: פותרים את זה.

איתן גינזבורג: הרשות לא באה לחפש רכבים.

אילת פלדמן: אני מציעה שנראה מה ההתייחסות של מירה.

איתן גינזבורג: אני בטוח.

איתן גינזבורג: כל הסיפור היה שלא יזיזו אותו מטר קדימה ואז יגידו: הוא לא גרוטאה.

איתן גינזבורג: באמת דוחפים אותו.

איתן גינזבורג: מטר קדימה, אחורה, הסימון זז – מתחילים לספור מההתחלה.

אילת פלדמן: זה לא להגדיל את ה-12 אלא לצמצם את ה-12.

איתן גינזבורג: היום הרכב עומד, מסמנים אותו עם ספריי.

איתן גינזבורג: הגלגלים זזו – מתחילים את כל הפרוצדורה מחדש, גם אם זה חצי מטר.

אילת פלדמן: אבל חצי מטר זה לא 12 מטר.

איתן גינזבורג: גם מטר קדימה.

איתן גינזבורג: נורא קשה לאכוף את החוק הזה.

איתן גינזבורג: לכן צריך לראות שכן תהיה תזוזה משמעותית.

איתן גינזבורג: 12 מטר, רחוב ליד.

איתן גינזבורג: וזה לא שהוא נענש שכל חייו לא יכול להחנות ליד הבית.

איתן גינזבורג: זה לא המצב.

איתן גינזבורג: אולי ננסח את זה אחרת.

איתן גינזבורג: חוץ מזה אנחנו בסדר, משרד הפנים?

לירון אדלר: מה לגבי החודש בסוף?

איתן גינזבורג: לא מת על זה.

איתן גינזבורג: נשים את זה בצריך עיון.

אילת פלדמן: אפשר לכתוב שתיבחן האפשרות.

אילת פלדמן: התכלית של פינוי המרחב הציבורי מתקיימת גם אם נוסיף.

איתן גינזבורג: מה דעת השלטון המקומי?

מירה סלומון: זו שאלה של היקפי התופעה.

מירה סלומון: שמעתם את נציג עיריית תל-אביב יפו שמדבר על אלפי רכבים בשנה.

מירה סלומון: כל פרק זמן שזה יושב בחניה, זה תופס את האפשרות.

מירה סלומון: ברגע שקיצרת את הזמן של אפשרות להעביר לחניה רכבים, אתה הוספת עוד רכבים בחניה שהיום לא נמצאים, אז החודשיים שהיום תופסים מלאי לא בהכרח יוכלו לתפוס אותו מלאי בהמשך.

מירה סלומון: זה משהו שאני צריכה לבדוק תפעולית.

מירה סלומון: אני מקלידה תוך כדי הדיון ניסיון להשיב תשובות.

מירה סלומון: להבא נטייב את הדברים אולי מבעוד מועד.

איתן גינזבורג: יש שנייה-שלישית.

איתן גינזבורג: כרגע נשאיר את זה כך.

איתן גינזבורג: אנחנו בעידן שבו הכול יותר מהיר, הכול יותר זמין.

איתן גינזבורג: אדם שלקחו לו את האוטו והזיזו אותו – לא שיום אחד יגלה את זה בגלל הדואר הרשום וכו'.

איתן גינזבורג: לכן גם התקופות צריכות להתקצר ולא להשאיר תקופה שנקבעה ב-84' כי ככה קבעו.

איתן גינזבורג: למה ארבעה חודשים ולא חמישה?

אילת פלדמן: היום אנשים טסים לתקופות יותר ארוכות מאשר אז.

איתן גינזבורג: פעם לקחו אוניה.

איתן גינזבורג: .

איתן גינזבורג: היום יש להם חיישנים על הרכב, שהוא יודע איפה הוא נמצא אם הזיזו אותו.

איתן גינזבורג: נקריא.

לירון אדלר: הצעת חוק שמירת הניקיון (תיקון - גרירת רכבים נטושים), התשפ"א – 2021.

לירון אדלר: 1.

לירון אדלר: תיקון סעיף 8א.

לירון אדלר: בחוק שמירת הניקיון, התשמ"ד–1984, בסעיף 8א – (1) בסעיף קטן (א), במקום "ששים" יבוא "שלושים".

לירון אדלר: (2) בסעיף קטן (א), בסופו יבוא "לעניין סעיף זה, הרשות המוסמכת תראה את הרכב כאילו הושאר במקום אחד אלא אם פונה מהמקום למרחק שאינו קטן משנים עשר מטר או פונה לרחוב אחר".

לירון אדלר: (3) בסעיף קטן (ב) אחרי תקופה שתיקבע "בדרישה" יבוא "ושלא תעלה על 21 יום".

לירון אדלר: 4.

לירון אדלר: אחרי סעיף קטן (ג) יבוא: "(ד) הושאר רכב ברשות הרבים, ללא רישיון רכב תקף שניתן לפי פקודת התעבורה, או ללא פוליסת ביטוח בתוקף לפי הוראות פקודת ביטוח רכב מנועי [נוסח חדש], התש"ל–1970, רשאית הרשות המוסמכת להורות על גרירתו מהמקום לאחר חלוף עשרה ימים מיום הדבקת הודעה על הרכב; המילים – יימחק.

איתן גינזבורג: ב-8ב לחוק העיקרי – ובעליו לא בא לקבלו תוך חודשיים מיום שבו נמסרה ההודעה.

איתן גינזבורג: למה פה כתוב חודשיים ושם כתוב שישים יום?

איתן גינזבורג: אולי נתקן שיהיה במילים אחידות?

אילת פלדמן: ההבדל יכול להיות הבדל של יום, ואז זו שאלה תפעולית – אם סופרים 60 יום בלוח, כשחודשיים – נניח, גררו את הרכב ב-24 בספטמבר, אז יודעים שחודשיים זה 24 בנובמבר.

אילת פלדמן: לעומת זאת, 60 יום לפעמים זה ייצא 24, לפעמים 23.

איתן גינזבורג: עדיף מספר ימים קונקרטי.

איתן גינזבורג: 8ב(א) - לתקן מחודשיים לשישים יום, שיהיה מסודר.

לירון אדלר: ובדברי ההסבר נכתוב שהנושא של הבתים המשותפים ייבחן לקראת שנייה ושלישית וגם הנושא של 8א, התקופה?

איתן גינזבורג: נבחן את זה.

לירון אדלר: נעשה את תיקוני הנוסח בסעיף ד כדי להבהיר את היחס לגבי סעיף קטן (ג), שעשרת הימים מתחילים אחרי תקופת ה-30 יום.

איתן גינזבורג: הערות נוספות?

איתן גינזבורג: אם כך נצביע על הצעת החוק כפי שהוקראה עם כל ההערות שהקריאה היועצת המשפטית.

איתן גינזבורג: מי בעד הצעת החוק?

איתן גינזבורג: מי נגד?

איתן גינזבורג: נמנעים?

איתן גינזבורג: הצבעה בעד הצעת החוק – פה אחד הצעת החוק אושרה.

איתן גינזבורג: פה אחד, תרתי משמע.

איתן גינזבורג: אושרה הצעת החוק והיא תועבר למליאת הכנסת להצבעה לקריאה ראשונה.

איתן גינזבורג: תודה רבה, הישיבה נעולה.